**MODELO DE ORDENANZA FISCAL CONTRIBUCIÓNS ESPECIAIS**

No uso das atribucións concedidas polos artigos 133 e 142 da Constitución de 1978 e 106 da lei 7/1985, de 2 de abril, reguladora das Bases de Réxime Local e de conformidade co disposto nos artigos 15 a 19 e 58 do Real Decreto Lexislativo 2/2004, de 5 de marzo, polo que se aproba o Texto Refundido da lei Reguladora das Facendas Locais, este concello establece Contribucións Especiais, que se rexerán pola presente Ordenanza Fiscal, cuxas normas atenden ao que establecen os artigos 28 a 37 do dito texto legal.

**CAPÍTULO I: FEITO IMPOÑIBLE**

**Artigo 1**

1. O feito impoñible das contribucións especiais estará constituído pola obtención por parte do suxeito pasivo dun beneficio ou dun incremento de valor dos seus bens como consecuencia da realización de obras públicas ou do establecemento ou ampliación de servizos públicos de carácter municipal.

2. As contribucións especiais fundamentaranse na realización das obras ou no establecemento ou ampliación dos servizos aos que se refire o apartado anterior e a súa exacción será independente do feito de que polos suxeitos pasivos sexan utilizados efectivamente unhas e outras.

**Artigo 2**

1. Aos efectos do disposto no artigo anterior, terán a consideración de obras e servizos municipais os realizados por:

a) O concello de …………, organismos autónomos municipais ou sociedades mercantís de cuxo capital social fose este concello o único titular.

b) Concesionarios con achegas deste concello.

c) Asociacións de contribuíntes.

2. As contribucións especiais son tributos de carácter finalista e o produto da súa recadación destinarase, integramente, a sufragar os gastos da realización da obra ou o establecemento ou ampliación do servizo por cuxa razón se estableceran e esixiran.

**Artigo 3**

Este concello poderá, potestativamente, acordar a imposición e ordenación de contribucións especiais sempre que se dean as circunstancias conformadoras do feito impoñible establecidas no artigo 1.

**CAPÍTULO II: EXENCIÓNS E BONIFICACIÓNS**

**Artigo 4**

1. Non se recoñecerán en materia de contribucións especiais outros beneficios fiscais que os que veñan establecidos por disposicións con rango de lei ou por Tratados ou Convenios Internacionais.

2. Aqueles que nos casos aos que se refire o apartado anterior, se considerasen con dereito a un beneficio fiscal farano constar así ante o concello, con expresa mención do precepto no que consideren amparado o seu dereito.

3. Cando se recoñezan beneficios fiscais nas contribucións especiais, as cotas que puidesen corresponder aos beneficiarios ou, no seu caso, o importe das bonificacións non poderá ser obxecto de distribución entre os demais suxeitos pasivos.

**CAPÍTULO III: SUXEITOS PASIVOS**

**Artigo 5**

1. Terán a consideración de suxeitos pasivos das contribucións especiais as persoas físicas e xurídicas, así como as entidades ás que se refire o artigo 35 da lei Xeral Tributaria, especialmente beneficiados pola realización de obras ou o establecemento ou ampliación dos servizos que orixinen a obriga de contribuír.

2. Aos efectos do disposto no apartado anterior, consideraranse persoas especialmente beneficiadas:

a) Nas contribucións especiais por realización de obras ou establecemento ou ampliación de servizos que afecten a bens inmobles, os propietarios dos mesmos.

b) Nas contribucións especiais por realización de obras ou establecemento ou ampliación de servizos a consecuencia de explotacións empresariais, as persoas ou entidades titulares destas.

c) Nas contribucións especiais polo establecemento ou ampliación dos servizos de extinción de incendios, ademais dos propietarios dos bens afectados, as compañías de seguros que desenvolvan a súa actividade no ramo, no ámbito deste termo municipal.

d) Nas Contribucións especiais por construción de galerías subterráneas, as empresas subministradoras que deban utilizalas.

**Artigo 6**

1. Sen prexuízo do disposto no artigo 10.3 da presente Ordenanza, as contribucións especiais recaerán directamente sobre as persoas físicas ou xurídicas que aparezan no Rexistro da Propiedade como donas ou posuidoras dos bens inmobles, ou no Rexistro Mercantil ou na matrícula do IAE como titulares das explotacións ou negocios afectados polas obras ou servizos, na data de terminación daquelas ou de comezo da prestación destes.

2. Nos casos de réxime de propiedade horizontal, a representación da Comunidade de Propietarios facilitará á administración o nome dos copropietarios e o seu coeficiente de participación, a fin de proceder ao xiro das cotas individuais. De non se facer así, entenderase aceptado que se xire unha única cota, de cuxa distribución se ocupará a propia Comunidade.

**CAPÍTULO IV: BASE IMPOÑIBLE**

**Artigo 7**

1. A base impoñible das contribucións especiais determinarase en función do custo total orzamentado das obras e dos servizos que establezan, amplíen ou melloren, sen que o importe das contribucións poida superar, en ningún caso, o 90% do custo da obra que o concello soporte, entendendo por tal a diferenza entre o custe total das obras ou servizos e as subvencións que obteña do Estado ou de calquera outra persoa ou entidade pública ou privada.

2. O custe da obra ou do servizo estará integrado polos seguintes conceptos:

1. O custe real dos traballos periciais, de redacción de proxectos, plans e programas técnicos ou o seu valor estimado, cando non haxa lugar a remuneración.
2. O importe das obras a realizar ou dos servizos que se establezan, amplíen ou melloren.
3. O valor dos terreos que fosen ocupar permanentemente as obras ou servizos, agás que se trate de bens de uso público, de terreos cedidos gratuíta e obrigatoriamente ao concello, ou o de inmobles cedidos nos termos establecidos no artigo 77 da Lei de Patrimonio do Estado.
4. As indemnizacións procedentes por derriba de construcións, destrución de plantacións, obras ou instalacións, así como as que deben aboarse aos arrendatarios dos bens que teñan que ser derruídos ou ocupados.
5. O interese do capital investido nas obras ou servizos cando o concello tivese que recorrer ao crédito para financiar a porción non cuberta por contribucións especiais ou a cuberta por estas, en caso de fraccionamento xeral das mesmas.

3. O custe total orzamentado das obras ou servizos terá carácter de simple previsión. Se o custe real fose maior ou menor que o previsto, tomarase aquel para o cálculo das cotas correspondentes.

4. Cando se trate de obras ou servizos aos que se refiren as letras b) e c) do artigo 2.1 da presente Ordenanza, a base impoñible determinarase en función do importe destas achegas, sen prexuízo das que poidan impoñer outras administracións por razón do mesmo servizo. En todo caso, respectarase o límite do 90% ao que se refire o apartado primeiro deste artigo.

5. Aos efectos de determinar a base impoñible, entenderase por custe soportado polo concello a contía resultante de restar á cifra do custe total,o importe das subvencións ou auxilios que o concello obteña do Estado ou de calquera outra persoa ou entidade pública ou privada. Exceptúase o caso de que a persoa ou entidade achegante da dita subvención ou auxilio teña a condición de suxeito pasivo.

**CAPÍTULO V: COTA TRIBUTARIA**

**Artigo 8**

1. A base impoñible das contribucións especiais repartirase entre os suxeitos pasivos, tendo en conta a clase e natureza das obras e servizos, de acordo coas seguintes regras:

a) Con carácter xeral, aplicaranse conxunta ou separadamente, como módulos de reparto, os metros lineais da fachada do inmoble, a súa superficie, o volume edificable do mesmo e o valor catastral asignado para os efectos do Imposto sobre Bens Inmobles.

b) Se se trata do establecemento ou mellora do servizo de extinción de incendios, poderase distribuír entre as entidades ou sociedades que cubran o risco por bens radicados neste municipio, proporcionalmente ao importe das primas recadadas no ano anterior. Se a cota esixible a cada suxeito pasivo é superior ao 5% do importe das primas recadadas polo mesmo, o exceso trasladarase aos exercicios sucesivos ata a súa total amortización.

c) Se se trata de obras a que se refire o artigo 30.2. d) do RDL 2/2004 polo que se aproba o Texto Refundido da lei de Facendas Locais, o importe total da contribución especial distribuirase entre as compañías ou empresas que deban utilizalas en proporción ao espazo reservado a cada unha ou ao total, aínda que non as usen inmediatamente.

2. No caso de que se outorgase para o establecemento ou ampliación do servizo unha subvención ou auxilio económico por quen tivese a condición de suxeito pasivo desta contribución especial, o importe da dita subvención ou auxilio destinarase a compensar a cota das respectivas persoas ou entidades.

**Artigo 9**

1. Cando nunha obra a diferenza de custe por unidade nos diversos traxectos, tramos ou sección non se corresponda co grao de utilidade ou beneficio para cada interesado, todas as partes do plan correspondente consideraranse en conxunto para os efectos do reparto e por tanto, a determinación das cotas individuais non atenderá tan só ao custe especial do treito ou sección que afecte de forma inmediata a cada contribuínte.

2. Para o caso de que o importe total das contribucións especiais se reparta tendo en conta os metros lineais de fachada dos inmobles, entenderase por inmobles con fachada á vía pública non só os edificados coincidindo coa aliñación exterior do bloque de casas, senón tamén as casas illadas calquera que sexa a súa situación respecto á vía pública que delimite aquel bloque e sexa obxecto da obra. Polo tanto, a lonxitude de fachada medirase, nestes casos, pola superficie do inmoble, con independencia das circunstancias da edificación, retranqueo, patios abertos, zonas de xardín ou espazos libres.

3. Cando o encontro de dúas fachadas forme chafrán ou se unan nunha curva, considerarase para os efectos de medición da lonxitude de fachada, a metade da do chafrán ou do desenvolvemento da curva, que se sumará ás lonxitudes das fachadas inmediatas.

**CAPÍTULO VI: DEIVINDICACIÓN**

**Artigo 10**

1. A obriga de contribuír en concepto de contribucións especiais nace no momento da conclusión das obras ou cando o servizo se comece a prestar.

2. Sen prexuízo do disposto no apartado anterior, unha vez aprobado o acordo concreto de imposición e ordenación, o concello poderá esixir por anticipado o pago das contribucións especiais en función do importe do custe previsto para o ano seguinte. Non se poderá esixir o anticipo dunha nova anualidade na que teñan sido executadas as obras para as que se esixiu o correspondente anticipo.

3. O momento no que se orixina a obriga de contribuír terase en conta aos efectos de determinar a persoa obrigada ao pago, de conformidade co disposto no artigo 5 da presente Ordenanza, aínda cando no acordo concreto de ordenación figure como suxeito pasivo quen o sexa con referencia á data da súa aprobación e de que o mesmo anticipase o pago de cotas, segundo se dispón no apartado anterior. Cando a persoa que figure como suxeito pasivo no acordo concreto de ordenación e fose notificada transmita os seus dereitos que motivan a imposición no período comprendido entre a aprobación do dito acordo e o do nacemento da obriga de contribuír, estará obrigada a dar conta á administración municipal da transmisión efectuada dentro do prazo dun mes desde a data desta e, se non o fixese, o concello poderá dirixir a acción para o cobro contra quen figuraba como suxeito pasivo nese expediente.

4. Finalizada a realización total ou parcial das obras ou iniciada a prestación do servizo, procederase a sinalar os suxeitos pasivos, a base e as cotas individualizadas definitivas, xirando as liquidacións que procedan e compensando como entrega a conta os pagos anticipados que se efectuaran. Tal sinalización definitiva realizarase polos órganos competentes do concello, axustándose ás normas do acordo concreto de ordenación do tributo.

5. Se os pagos anticipados fosen efectuados por persoas que non teñen a condición de suxeitos pasivos na data en que se orixinou a obriga de contribuír ou ben excedesen da cota individual definitiva que lles corresponda, o concello practicará de oficio a pertinente devolución.

**CAPÍTULO VII: XESTIÓN, LIQUIDACIÓN, INSPECCIÓN E RECADACIÓN**

**Artigo 11**

A xestión, liquidación, inspección e recadación das contribucións especiais realizaranse na forma, prazos e condicións que se establecen na lei Xeral Tributaria e nas demais leis reguladoras da materia, así como nas disposicións ditadas para o seu desenvolvemento.

**Artigo 12**

1. Unha vez determinada a cota a satisfacer, o concello poderá conceder, a solicitude do contribuínte, o fraccionamento ou aprazamento daquela polo prazo máximo de cinco anos, debendo garantir o pago da débeda tributaria, que incluirá o importe do interese de demora das cantidades aprazadas mediante hipoteca, prenda, aval bancario ou outra garantía suficiente.

2. A concesión do fraccionamento ou aprazamento implicará a conformidade do solicitante co importe total da cota tributaria que lle corresponda.

3. A falla de pago dará lugar á perda do beneficio do fraccionamento, con expedición de certificación de descuberto pola parte pendente de pago, recarga e xuros correspondentes.

4. En calquera momento, o contribuínte poderá renunciar aos beneficios de aprazamento ou fraccionamento mediante ingreso da cota ou da parte da mesma pendente de pago, así como dos xuros vencidos, cancelándose a garantía constituída.

**CAPÍTULO VIII: IMPOSICIÓN E ORDENACIÓN**

**Artigo 13**

1. A exacción das contribucións especiais precisará a previa adopción polo concello do acordo de imposición en cada caso concreto.

2. O acordo relativo á realización dunha obra ou ao establecemento ou ampliación dun servizo que se deba custear mediante contribucións especiais non se poderá executar ata que se aprobe a ordenación concreta destas.

3. O acordo de ordenación será de inescusable adopción e conterá a determinación do custe previo das obras ou servizos, da cantidade a repartir entre os beneficiarios e dos criterios de reparto. O acordo de ordenación remitirase nas demais cuestións á presente Ordenanza.

4. Unha vez adoptado o acordo concreto de ordenación de contribucións especiais e determinadas as cotas a satisfacer, estas serán notificadas individualmente a cada suxeito pasivo se este ou o seu domicilio fosen coñecidos e, non seu defecto, por edictos. Os interesados poderán formular recurso de reposición ante o concello.

**Artigo 14**

1. Cando este concello colabore con outra entidade local na realización de obras ou establecemento ou ampliación de servizos e sempre que se impoñan contribucións especiais, observaranse as seguintes regras:

a) Cada entidade conservará as súas competencias en orde aos acordos de imposición e ordenación concretos.

b) Se algunha das entidades realizase a obra ou establecese ou ampliase os servizos coa colaboración económica da outra, corresponderá á primeira a xestión e recadación da contribución especial, sen prexuízo do disposto na letra anterior.

2. No suposto de que o acordo concreto de ordenación non se aprobase por unha destas entidades, quedará sen efecto a unidade de actuación, adoptando separadamente cada unha delas as decisións que procedan.

**CAPÍTULO IX: COLABORACIÓN CIDADÁ**

**Artigo 15**

1. Os propietarios ou titulares afectados poderanse constituír en asociación administrativa de contribuíntes e promover a realización de obras ou o establecemento ou ampliación de servizos polo concello, comprometéndose a sufragar a parte que corresponda aportar a este cando a súa situación financeira non o permita, ademais da que lles corresponda segundo a natureza da obra ou servizo.

2. Así mesmo, os propietarios ou titulares afectados pola realización de obras ou establecemento ou ampliación dun servizo promovido polo concello poderanse constituír en asociación administrativa no período de exposición ao público do acordo de ordenación das contribucións especiais.

**Artigo 16**

Para a constitución das ditas asociacións administrativas de contribuíntes ás que se refire o artigo anterior, o acordo deberá ser tomado pola maioría absoluta dos afectados, sempre que representen, cando menos, os 2/3 das cotas que se deban satisfacer.

**CAPÍTULO X: INFRACCIÓNS E SANCIÓNS**

**Artigo 17**

1. En todo o relativo a infraccións tributarias e á súa cualificación, así como as sancións que ás mesmas correspondan en cada caso, aplicaranse as normas contidas na lei Xeral Tributaria.

2. A imposición de sancións non suspenderá, en ningún caso, a liquidación e cobro das cotas non prescritas.

**DISPOSICIÓN FINAL**

A presente Ordenanza Fiscal, aprobada polo Pleno da Corporación en sesión celebrada o día ……………., será de aplicación a partires do 1 de xaneiro de ............. , permanecendo en vigor ata a súa modificación ou derrogación expresa.